
    «Fattig er nasjonen som ingen helter har – men enda fattigere er nasjonene som har helter, men som unnlater å erindre og ære dem.»


    Marcus Cicero, romersk politiker og filosof

    «Fe dør, frender dør, en sjøl dør på samme vis

    – men ettermæle varer evig.»


    – Håvamål, norrønt ordtak


    

  


  
    


    


    Folket fra

    Norden


    Den berømte arkeologen og oppdageren, Thor Heyer­dahl utfordret ved flere anledninger den rådende historiske virkelighetsoppfatningen. Blant hans revolusjonære teorier var den fascinerende tanken om at historien om Odin i stor grad var sann, slik den er fortalt av Snorri Sturluson i Edda og Ynglingesagaen. Han mente at Odin kunne ha vært en germansk høvding med tilholdssted i Åsgard, en festning på Krim-halvøya. Folket hans hadde flyktet fra Kaukasus på grunn av krigene mellom romere og armenere der. Odin skal ha vært en klok, intelligent mann og da han døde var han så høyt respektert at folk begynte å tilbe ham. Teorien er at deretter utviklet Odin-kulten seg, mulig under påvirkning fra gresk og østlig teologi. Det mange enes om er at dette var en religion bestående av opprinnelig tolv guder, siden kom flere til. Åsatroen, eller den norrøne religionen, kom til å prege Norden før kristendommen fikk nasjonalt innpass fra rundt 1000 tallet e.Kr.


    Vi vet at Skandinavia har vært befolket i tusenvis av år. Allerede under Romertiden, – det vil si omtrent fra det første århundre e.Kr., – hadde skandinavene et velfungerende samfunn. De drev jordbruk og handel med romerne og andre folkeslag. Eksempelvis er en statue av Buddha, som er datert helt tilbake til 500 e.Kr., blitt funnet av arkeologer i Sverige, noe som peker i retning av at skandinavene allerede da hadde et avansert handelsnettverk. Skandinavia fikk sin egen kulturidentitet som hovedsakelig var handelsorientert, men det var også en skremmende krigerkultur. Få europeere våget seg ubevæpnet inn Skandinavia på denne tiden. Til og med romerne klarte aldri å få innpass i nordområdene.


    Romerne gjorde et godt forsøk i det første århundre e.Kr., men det endte i et katastrofalt blodig slag med så betydelige tap at det gjorde slutt på romernes erobringsambisjoner i området. Sakserne, et folkeslag som bodde i sørlige Danmark, inntok Britannia, tilintetgjorde de romerske forlegningene der og gjorde England til sitt nye hjem. To hundre år etter, rundt 600 e.Kr., ble Danmark samlet under en konge. Konflikten med sentraleuropeiske makter fortsatte og danskene havnet ofte i slagsmål med tropper fra Sentral-Europa. Den frankiske krigerkongen, Karl den store, invaderte saksiske folkegrupper sør for Danmark, beseiret og tvangskristnet dem. Det var en blodig affære. Det finnes beretninger om at Karl siden sendte kristne misjonærer til Nord-Europa i håp om å spre kristningen lenger nord, støtte pavemaktens forsøk på å få kontroll over Skandinavia, eller for å pasifisere de brutale nordboende krigerne. Lite ble oppnådd.1


    Så hvem var disse nordboerne? Dette var hardføre menn og kvinner som levde under tøffe kår. Det kalde klimaet gjorde sommerdagene korte og vinteren lang. Folk tenkte på hvordan de skulle overleve enda en vinter og overleve ett år til. Det var spesielt lite dyrkbar jord i land som Norge. Mens danskene og svenskene hadde et jordbruk med relativt bedre muligheter, hadde nordmenn knapt fruktbare områder, kun noen i Viken og Oppland. Norge var kjent som «landet med tåkefjellene». Det var et ulendt og steinete terreng, og naturlig at man tok til havet og ble gode fiskere og sjømenn – til tross for farene som havet også bød på. Nordsjøen, med sine brutale stormer, tok livet av mange. Man måtte være modig og uredd for å kunne krysse havet. Bare de sterkeste overlevde. Naturen sparte ingen andre.


    I 793 e.Kr. ble det kjente klosteret Lindisfarne – et av de mektigste kristne tilholdsstedene i Britannia, angrepet og plyndret av en gruppe skandinaver. For engelskmennene var det et sjokkerende helligbrøde, men for skandinavene var det intet mer enn lettvunnet tyvegods. Klostre var fulle av gull, juveler og edelstener, men allikevel ubeskyttet og ble derfor perfekte plyndringsmål. Noen mener at angrepet også var politisk motivert i et forsøk på å signalisere fiendskap til den kristne krigerkongen Karl den store som tidligere hadde forsøkt å erobre og kristne nordboerne. Uansett var dette begynnelsen på det vi kaller vikingtiden (ca. 793–1030 e.Kr.) – et navn basert på det norrøne ordet viking som betyr sjørøver eller plyndrer.


    De europeiske herskere slo tilbake, men det provoserte skandinavene bare enda mer. Da skandinavene vendte tilbake til England på 800-tallet e.Kr. var det ikke lenger som banditter – men som en organisert, militær hær. Den såkalte hedenske hæren, ledet av Ivar Beinlause, invaderte England og ødela alt og alle som sto imot ham. På et tidspunkt hadde han tatt kontroll over hele England og hadde den engelske byen York som hovedsete. I Frankrike beleiret den notoriske vikinghøvdingen Ragnar Loðbrók Paris, sammen med andre høvdinger. Skandinavene invaderte by etter by og plyndret Lisboa, Cadiz, Sevilla, Algeciras, Narbonna, Luna, Pisa, Fiesole og Pamplona. Det lukrative handelssenteret Durestad ble plyndret av danskene hele fire ganger.


    Etterhvert begynte disse såkalte hordene å gjøre seg til herskere av fremmede land. Som vi siden skal se, tok de Nord-Frankrike, Irland, England, øyer i Nordsjøen, Island, Friesland og Sør-Italia. På de slaviske sletter grunnla den svenske høvdingen Rørik kongeriket Rus i Novgorod, en stat som utviklet seg til et stort vikingrike som strakk seg fra Finskebukta til Krimhalvøya. Dette ble begynnelsen til den russiske nasjon.


    Hvorfor var skandinavene så ivrig etter å reise inn i fremmed territorium? En teori hevder at ettersom den utstrakte handelen ga skandinavene større velstand, vokste befolkningen mer enn det de skrinne nordområdene kunne bære. Det var rett og slett for lite dyrkbar jord i Skandinavia til å mate befolkningen. England var, med sine svært fruktbare enger, litt av en juvel. I århundrer skulle skandinavene forsøke å bli Britannias herskere – noe de ofte også lyktes med.


    Skandinavene var glade i eventyr og gode fortellinger. De var nysgjerrige. For dem var det viktig å etterlate seg et godt ettermæle, derav det norrøne ordtaket: «Storfe dør, våre kamerater dør, så derfor dør du også! Men ordene lever videre.» De søkte støtte hos gudene som ifølge norrøn religion belønnet modige sjeler. Hvis en åsatroende mann døde i kamp, og særlig vendt framover mot sverdet og dermed ikke «feig», kunne den heroiske krigeren bli tatt med til Valhall – stedet for de døde – og der kunne han feste, drikke og kjempe med gudene og andre krigere. Dyktige bønder eller kjøpmenn ble belønnet med tilgang til guden Frøy og hans rike. De som levde uten noen form for framgang ble forvist til den dunkle verden Hel. Livet etter døden ble tilbrakt sammen med gudene inntil Ragnarok – den siste kampen og verdens avslutning.


    Mytologien bidro til å fostre eventyrlyst, utforskningstrang og ikke minst krig. Den manglet en klar definisjon av godt og ondt – også gudene kunne være lunefullt gode og onde – men mytologien hadde innslag av sterke dyder som nordboerne strevde med å etterfølge. Det handlet om ambisjon, dristighet, styrke, oppfinnsomhet og list.


    Behovet for å ha gaver å kunne gi til sine undersåtter sto også sentralt blant vikingene i Skandinavia. Den som hadde den største samlingen av verdier ble sett opp til. Kongen som var raus med gaver, fikk i gjengjeld lojalitet. Gikk han tom for gaver hadde også lojaliteten en tendens til å forsvinne. I løpet av denne beretningen, skal vi se eksempler på hvordan rikdom og det å gi fordeler til sine allierte ble brukt som ren strategi. På denne tiden var jo Skandinavia delt opp i stammer, hver med sine ledere. Herfra har vi navnet «rogdene» som betegnet de som bodde i det som siden ble Rogaland, «hordene» som siden ble Hordaland og så videre. Norge hadde en stammestruktur, preget av stadige interne stridigheter. Derfor virket det ganske umulig å skape en regional eller nasjonal enhet. Det var alltid en og annen jarl, forrædersk venn eller misfornøyd opprører å håndtere. Det er også interessant å merke seg hvordan det norrøne samfunnet var delt opp i klasser: Jarlen var aristokraten som ledet an, karlen var den frie bonden som jarlen var avhengig av å ha på sin side, og tilslutt trellen som var slavene som dannet den laveste klassen i rangstigen. Det fantes flere klasser, men disse tre er de mest fundamentale.


    Interessen for verden utenfor økte betydelig med årene og høvdingene sørget for å fremme handel ved å investere i utviklingen av handelsbyer som Kaupang i Norge, Ribe og Hedeby i Danmark. Dette ble til et stort og imponerende handelsnettverk, som er enda en forklaring på den voksende rikdommen i Skandinavia.


    Handelsvirksomheten førte vikingene til alle verdenshjørner. I nord hadde skandinavene begynt å beskatte samene og holdt seg i kretsen rundt Nordpolen for å kunne handle med samenes og inuittenes verdifulle varer som pels, skinn og elfenben. Deretter reiste de østover og krysset Arkhangelsk og Sibir. Langs de lange elvene Dnjepr og Volga, seilte skandinavene for å kunne nå frem til Silkeveien, Persia, Mesopotamia, Syria, Det Hellige Land i Midtøsten og til slutt, den bysantinske verden. Skandinaviske kjøpmenn ble funnet på markeder over hele Spania, Italia, Frankrike og Afrika. Vi skal også se hvorledes varer som kom fra den andre siden av Atlanterhavet fant veien inn i skandinaviske hjem. Dette fantastiske, globale nettverket gjorde vikingene kjent verden over. Rikdom som krydder, silke, glass, metall og persisk sølv, strømmet inn i Norden som aldri før. Skandinavene på sin side eksporterte ulike pelsverk og skinn, hvete, honning, fjær, falker, hvalbein, hvalross elfenben, rav og slaver.


    Mye av vikingenes suksess kom fra deres nytenkning innen avansert skipsbygging. Det var nettopp denne nye måten å bygge skip på som var et av de viktigste bidragene som muliggjorde vikingtiden. Ved å bruke de mange elvene i Europa som motorveier, kunne de flykte fra fiender raskere enn andre skip. De geniale vikingskipene var ideelle både for det åpne havet såvel som de smale elvene. De var slanke og raske, men allikevel robuste. Siden de også veide lite, var det lett for vikingene å bære dem på land om nødvendig.


    Siden det viste seg at handel via disse rutene var lønnsomt, ble konkurransen for å få kontroll over disse et avgjørende element. Elvene Dnepr og Volga ble overvåket av Rus vikinger, som innkrevde skatt fra reisende kjøpmenn og på den måten tjente en formue. Slik skatt ble også pålagt kjøpmenn som reiste langs norskekysten, en handelsrute som ledet opp til samenes og inuittenes viktige handelsvarer, kjent som Nordvegen. Nordvegen var en svært travel rute under vikingtiden. Det var en av grunnene til at så mange norske høvdinger, jarler og konger okkuperte territorier langs norskekysten, av skattemessige årsaker ettersom de skattla skipene som ferdes nordover. Dette var veldig lønnsomt, så jarler og høvdinger gjorde stadige forsøk på å ta til seg større marine territorier ved å krige mot nabostammer og kongeriker. Nordmenn voldtok og plyndret, invaderte og angrep hverandres landsbyer i kampen om makt.


    I Sverige, landet som var splittet mellom svearne og gøtene, opplevde de en liknende situasjon. Danmark, som tidligere var forent, ble igjen splittet under de første årene av vikingtiden. De ble ikke gjenforent igjen før under regimet til Gorm den gamle på midten av 900-tallet. Gorms sønn, Harald Gormsson «Blåtann», ledet Danmark å bli et mektig vikingrike som etablerte dansk innflytelse i Viken i nord, og hadde store kamper med de kristne engelskmennene.


    Kristendommen og åsatroen hadde vært i krig siden 793 e.Kr., men sakte begynte kristendommen å gjennomsyre det skandinaviske samfunnet. Denne boken beskriver denne prosessen med utgangspunkt i hver av vikingkongene og deres forhold til det overnaturlige. Det er mange spennende historier om hvordan kristendommen begynte å påvirke disse hardbarkede, nådeløse vikingene og ledet sakte fram imot dannelsen av det norske kongeriket og norsk uavhengighet. Dette er en fascinerende beretning.


    Den modige misjonæren St. Ansgar – kjent som Nordens misjonær – grunnla det kristne samfunnet i Danmark og Sverige. Prester og munker fra Irland spredte skriftene langs Nordleden. Skandinavene godtok til å begynne med denne kristne påvirkningen, men etterhvert ble det mer og mer vanskelig. Ettersom kristendommen spredte seg raskt med arbeidet til misjonærene, men også gjennom de europeiske slavene som ble hentet til Norden som trodde på det nordboerne kalte Kvite-Krist, begynte nordboerne i økende grad å føle seg truet. Det handlet ikke bare om kristendommen, men var også et spørsmål om de kristne europeiske nasjonenes geopolitikk, samt ønsket om å beholde opprinnelige tradisjoner og kultur. For hvert tiår som gikk, fortsatte den europeiske kristendommen med Paveveldet i Rom å legge press på den norrøne kulturen. En betydelig kulturkonflikt var på trappene. Fra å være et kristendomshatende folk med åsatroende konger som gjorde alt som sto i deres makt for å stanse den sterkt voksende troen, endte Norge opp med å ha konger som Sigurd Jorsalfare, som ledet korstog mot Jerusalem. Han ble vikingkongen som sto foran Jesu grav i Den Hellige Gravs kirke i Jerusalem og tilba der. Det må ha vært litt av et syn for de ortodokse prestene på den tiden.


    Det er her denne beretningen begynner, i forsøket på å beskrive og kanskje bedre forstå det ekspansive og fryktløse livet til vikingene i Norge. Det var her gjennom våre forfedres forståelse av verden, kultur, verdier og religion, rikdom og handel at vikingetiden ble formet. De kom fra dette unådige og kompromissløse klimaet med iskalde vintre, mektige fjell med noen av verdens høyeste fossefall, brusende elver og skarpe tinder. Norge ble landet for hardbarkede krigere, fiskere, sjømenn, bønder og handelsmenn, med en rik og verdig historie.


    Snorre, historieforståelse og våre store


    Hvordan kan vi oppnå et sant og virkelig bilde av nordmenn i vikingtiden? Moderne historikere mangler tilstrekkelig informasjon til å få et klart nok bilde av hva som skjedde i disse nordlige traktene i den eksplosive perioden. Forklaringene på vikingenes brutalitet er ofte gjengitt til oss fra kristne munker og skriftlærde, som foraktet vikingene etter deres brutale plyndringstokter mot klostre og sivilbefolkningen i landsbyer og byer. Skandinavene selv begynte ikke å skrive ned sin egen historie før rundt 1200-tallet – omtrent to hundre år etter avslutningen av det som betegnes som vikingtiden (ca. 700–1030 e.Kr.). Sagaene var ofte allegoriske og ofte basert på muntlig overførte fortellinger. Moderne historikere har måttet velge i hvilken grad de vil stole på sagaenes virkelighetsforklaringer når de studerer vikingtiden. Man har ofte basert seg på sammenliknende studier som henviser til relevant arkeologi, datidens kilder og generell faglig kompetanse på feltet.


    Mange dyktige historikere kan opplyse oss om fagfeltets historiske teorier, forskerdebatter og feltets arkeologi. Min hensikt er å vekke historieinteressen blant folk flest for denne høyst ekspansive, særpregede tiden i norsk historie og fortelle om de spennende personlighetene som preget samfunnsutviklingen på denne tiden. Siktemålet er en generalisering og forenkling av materialet, slik at de sterke personlighetene kommer tydeligere fram, at vi får en oversikt over slagene og utfordringene deres, maktkampene i Skandinavia, samt en forståelse for oppbyggingen av et felles norsk samfunn og anerkjennelse av bidragene disse personene kom med. Gjennom boken vil jeg følge en rød tråd som er basert på de fakta de fleste kilder er enige om, men vil også bruke sagaenes situasjonsbeskrivelser og sitater, for å oppnå en stemningsfull skildring av et avgjørende eller dramatisk øyeblikk, og for å fremme personens karakter. Der jeg gjør dette, vil jeg ofte nedtegne «ifølge sagaene», eller mer direkte, «ifølge Snorre». Snorre er altså Snorre Sturlason, kanskje den mest kjente sagaforfatteren i Norge, som skrev Heimskringla – Norges kongesagaer. Andre sagaforfattere jeg gjør nytte av for situasjonsbeskrivelse og personlige sitat er Sturla Tordsson (Håkon Håkonssons og Magnus Lagabøtes saga), Gudbrandur Vigfusson (Flatøyboka), og forfatterne av Sverres saga og Fagerskinna. Enkelte ganger refereres også Morkinskinna. Det er med andre ord en bok som forteller den spennende historien om Norges begynnelse og utforming, i en retro-stil som minner om hvordan sagaene ble skrevet for å fange spenning, persontilknytting og følelser, men med en fakta-basert oversikt.


    Boken gir en lettfattelig forståelse om de viktigste vikinglederne og vikingkongene, samt tiden etter med Norges selvstendighet og storhetstiden på 1200-tallet. Den omhandler også prosessen fra vikingtiden under åsatroen og fram til kristendommen slo rot og forandret hele kulturen. Etter å ha lest det som her skrives, vil du ha en god oversikt over Norges tidlige historie, de viktigste kongene, inspirerende eventyrere, samfunnsverdiene og de dramatiske hendelsene som la grunnlaget for Norge som nasjon.


    


    
      
        1 Karl den store var keiser av Frankia, eller Frankerriket – Frankrikes tidligste form. Karl kjempet aktivt for å videreutvikle europeisk kultur, med stor vekt på kristendommen. Dette innebar erobringstokter inn mot Germania (omtrent dagens Tyskland). Antakeligvis var det her at et fiendskap mellom dansker og europeere begynte.

